Kegyelem nektek és békesség Istentől a mi Atyánktól és az Úr Jézus Krisztustól!

Jn 9, 24-38
*Odahívták tehát másodszor is azt az embert, aki nemrég még vak volt, és ezt mondták neki: Dicsőítsd az Istent: mi tudjuk, hogy ez az ember bűnös. Ő így válaszolt: Hogy bűnös-e, nem tudom. Egyet tudok: bár vak voltam, most látok. Ekkor megkérdezték tőle: Mit tett veled? Hogyan nyitotta meg a szemedet? Ő így válaszolt: Megmondtam már nektek, de nem hallgattatok rám. Miért akarjátok ismét hallani? Talán ti is a tanítványai akartok lenni? Megszidták, és ezt mondták: Te vagy az ő tanítványa, mi Mózes tanítványai vagyunk. Mi tudjuk, hogy Mózeshez szólt az Isten, de erről azt sem tudjuk, honnan való. Az ember így válaszolt nekik: Ebben az a csodálatos, hogy ti nem tudjátok, honnan való, mégis megnyitotta a szememet. Tudjuk, hogy Isten nem hallgat meg bűnösöket; de ha valaki istenfélő, és az ő akaratát cselekszi, azt meghallgatja. Örök idők óta nem hallott olyat senki, hogy valaki megnyitotta volna egy vakon született ember szemét. Ha ő nem volna Istentől való, semmit sem tudott volna tenni. Erre így feleltek neki: Te mindenestől bűnben születtél, és te tanítasz minket? És kiközösítették.
Meghallotta Jézus, hogy kiközösítették, és amikor találkozott vele, megkérdezte tőle: Hiszel te az Emberfiában? Ő így válaszolt: Ki az, Uram, hogy higgyek benne? Jézus így felelt neki: Látod őt, és ő az, aki veled beszél. Erre az így szólt: Hiszek, Uram. És leborulva imádta őt.*

Meggyógyított Gyülekezet!

“Héuréka!” – Megvan! Megtaláltam!. Talán a legtöbben ismerik a történetet, hogy Arkhimédész, ókori görög tudós így kiáltott fel a közfürdőben, mikor rájött, hogy hogyan állapíthatná meg, hogy a király koronája valójában mennyi aranyat is tartalmaz. A történet szerint a felfedezés, a ráismerés örömében szinte mindent elfeledve kiugrott a dézsából és rohant, hogy megossza, hírét adja felfedezett tudásának.
Meghatározó élményeink mindannyiunkban ott munkálkodnak. Vannak közöttük nagy és örömteli felfedzések, ráismerések, boldog percek és persze a fájdalmas pillanatok is mélyen belénk tudnak égni.
“Soha se fogom neked elfelejteni!” – ez a mondat is több féle, akár teljesen ellentétes tartalommal is meg tud szólalni tőlünk. Hálával és örömkönnyekkel, vagy éppen bosszúval és elkeseredett haraggal.
Egészen megdöbbentő apróságok is egy életre belénk tudnak égni. Néhány hete egy váratlan találkozásban volt részem, amikor is egy régi ismerősömmel futottam össze egy ügyintézés kapcsán. Egy lakótelepen nőttünk fel, de az óvoda után más iskolába mentünk, így az iskolás éveinktől kezdve egyre kevesebbet tudtunk egymásról. Ő egy óvodás emlékét hozta elő a találkozásunkkor, amikor is ő elvesztette egy gyüjteménybe tartozó játék figura egyedi lovát, én pedig neki adtam az én ugyanolyan katonám lovát. Én egyáltalán nem emlékeztem erre az esetre, de számára ez olyan élénken megmaradt, hogy ahogyan mesélte bennem is felrémlettek az emlékek. Számomra egy apróság volt, én nem gyűjtöttem azt a fajta játékot, csak megörököltem valakitől. Részemről semmiség volt, aminek már akkor se tulajdonítottam nagy jelentősséget, számára viszont egy azóta is élénken élő öröm, boldog élmény.
Nem tudhatjuk, sőt legyünk pontosabbak: sokszor nem veszünk róla tudomást, hogy egy apróság milyen nagy jelentőséggel bírhat. Az apró kő, ami a hegyoldalon elindulva lavinát indíthat el.
Tele van ilyen apró kövekkel az elétünk. Jó és rossz lavinákkal és bár sokszor próbálunk úgy tenni, mintha abszolút nem látnánk, nem láthatnánk, hogy minek mi lesz a következménye, azért lássuk be, többnyire igenis jól tudjuk: itt el kéne egy kedves szó, ott nagy erőt adna egy barátságos szomszédi meghallgatás, egy minimális erőfeszítés, áldozatvállalás a másikért, vagy éppen azt, hogy talán nem akkor és ott van ideje a kioktatásnak, a kemény hangú útmutatásnak, még akkor sem, ha éppen igazad van. Apró kövek, amik lavinát indítanak el. Élménymorzsák, amik életeket, kapcsolatokat határozhatnak meg.

Mai igeszakaszunk a vakon született ember meggyógyításának történetéből való. Ez a vak ember a kor társadalmának egy szenvedő tagja. Nem érdemes minősítenünk, vagy méricskélnünk, hogy mekkora a nyomora, vagy éppen az okát keresnünk, úgy, ahogyan azt a tantíványok is tették. Mikor mi, vagy a mellettünk lévő van fájdalomban, nehézségben, akkor sem azon kell gondolkoznunk, hogy vajon ő, vagy én szenvedek-e jobban, vagy, hogy megérdemelten-e. Ha így teszünk, akkor már mondhatjuk is a bűnbánati imánk szavait Isten előtt leborulva: “sok jót elmulasztottam”. Igen, ilyenkor nem mozdítok meg egy aprócska követ érte, nem teszek meg annyit se, hogy megpróbáljam felsegíteni a mellettem összeroskadt szenvedőt.
Jézus egészen egyszerű utat mutat a tanítványoknak is és nekünk is a méricskélés, pletykálkodás és kifogás keresés helyett*: “Nem ő vétkezett, nem is a szülei, hanem azért van ez így, hogy nyilvánvalóvá legyenek rajta Isten cselekedetei. 4Nekünk, amíg nappal van, annak a cselekedeteit kell végeznünk, aki elküldött engem.”*.
Nem a vakság és koldus lét helyzetét, nem az okok keresését firtatja Jézus, ahogyan nekünk sem szabadna ennyire leragadnunk a hasonló földi, anyagi problémáknál. Jézus a hívő testvér segítség-nyújtó kezére hívja fel a figyelmet. Arra, hogy nekünk a Megváltó Úrral való személyes találkozásra, erre az örömélményre, erre az élettel megtelő hitre, kapcsolatra van szükségünk. Erre kellene tekinteni, és ebben mindent meg kellene tenni a másikért. Ha kell megalázkodni, ha kell engedni a nekem egyébként fontos, vagy csak kényelmes dolgokból.
Fel, majd pedig odasegíteni a mellettem lévőt Krisztus közvetlen közelébe. Ez a legnagyobb és legfontosabb dolog, apró kő, amit el tudsz indítani a másikért. De ezt valóban el tudod indítani és ez a felelősséged is! Számon kérhető vagy a családodért, a közeledben élőkért, sőt még a rossz akaróidért is. Ahogyan Kain számára is, úgy neked is **igen** a válasz arra a kérdésre, hogy “Őrizéje vagyok-e én a testvéremnek?”. Igen, őrizője és hordozója kell, hogy legyél. Nem a problémáinak a megoldója, hanem Krisztus felé hordozója. Sok mindenre kapunk lehetőséget, mint Isten munkatársai, de erre biztos lehetsz benne, hogy elhívást kaptál!
Ha viszont nem vállaljuk ezt az életet, a Krisztus igazi követését, ha neked nem fér bele az életedbe a másik ember, akkor ne állítsuk, hogy keresztények vagyunk! Akkor éppen úgy tennénk csak, mint a farizeusok, akik azt mondják igeszakaszunkban is: *“mi tudjuk,”, “mi azt valljuk, hogy”*. Vannak szokásaik, ismereteik, hagyományaik és emberileg megfogalmazott válaszaik, de valójában nincs személyes kapcsolatuk az Úrral. Ítélkeznek, törvénykeznek, megfélemlítik még a meggyógyított vak szüleit is, ahogyan a gyógyulttal is próbálkoznak, azért mert vak buzgalommal vallják: *mi tudjuk, hogy mit akar Isten*.
Talán nekünk is többször kellene elgondolkodnunk, hogy valóban úgy szólunk és úgy cselekszünk, hogy közben nem a magunk igazságába vagyunk egészen beleszerelmesedve, hanem úgy, hogy közben teljes szívvel a Szabadító Úr előtt borulunk le!
Ennek a vak embernek elindul valami az életében. Az, hogy meggyógyul a szeme, az csak egy aprócska kő. Nem ez az igazi változás az életében! Persze könnyebb lesz, de gondoljunk csak a lottó nyertesekre! Hány százalékuk az, akinek a földi javaktól valóban, érdemben változik meg a teljes élete? Pár évre megfordul vele a világ lehet, de aztán semmi maradandó, semmi igazi tartalom, igazi változást hozó élmény nem marad.
A fizikai gyógyulás csak egy kis kő, de azzal, hogy ez a gyógyulás a Krisztussal való találkozás élményét hordozza, már nem csak lepattog magányos kavicsként a hegyoldalon ez kövecske, hanem egyre nagyobb kövek gördülését indítja el. Először csak elmondja, hogy mi történt vele, megosztja az örömét. Aztán mikor másodszorra hallgatják ki, akkor már olyan hit és hitvallás kezd élővé vállni benne, hogy egyszerű, tanulatlan, koldus emberként sem a félelm, a szégyen, vagy a bizonytalankodás határozzák meg még a hit ismerői, a farizeusokkal szemben sem, hanem tanítani kezdi azokat, akik azt mondják: “mi tudjuk, hogy Isten mit akar” és kijelenti nekik, hogyha nem ismerik Krisztust, akkor nem lehet igazi hitük sem.
A következmények pedig szépen megmutatják, hogy hogyan is van ez ma, közöttünk is. Ha csak *tudjuk*, akkor tévúton vagyunk, akkor mi is a farizeusokkal együtt csak kiközösítéssel fogunk válaszolni mindenkinek, még Krisztusnak is az életünkkel, a hitünkkel. Akkor azt fogjuk mondani: “szerintem ez nem így van”, “én ezt így nem tudom vallani”, “nekem úgy tanították, hogy”. De ez nem élő, megtért keresztény hit.
Ha teljes szíveddel vágyakozol arra, hogy a Szabadító Úr adjon neked minden napodon heuréka élményeket, azaz arra, hogy folyamatos legyen a kapcsolatotok és ezért legalább annyit hajlandó vagy megtenni, hogy leborulsz az előtt, akit Uradnak nevezel, akkor benned is lavina, igazi megtérés indulhat el. Nem egyszer kell találkozni Krisztussal egy könyv, egy történet, egy beszélgetés, vagy egy igehirdetés kapcsán. Nem egyszer a régmúltban kell az életedbe a gyógyulás! Krisztus minden napodon megkérdezi tőled is: *“Hiszel te az Emberfiában?”*. És te napról napra kérheted, hogy a Szentlélek által ismertesse meg veled az Ő akaratát és adjon neked erőt és bízó hitet, hogy aszerint tudj élni. És Ő ki is fogja jelenti magát neked is, ha folymatos, élő a kapcsolatotok: “*Látod őt, és ő az, aki veled beszél.”*. Mert Ő veled van, beszél veled és az igazi szabadítás élményével ajándékoz meg téged. És ez már nem csak egy kis kőként fog leperegni a domboldalon, hanem lavinaként fog eltörölni és újjá formálni mindent az életedben, hogy te se azt mond, hogy “én tudom”, hanem élménnyel, örmmel, leborulva mondhasd te is: *“Hiszek, Uram.”.* Így legyen! Ámen